ผู้เสียภาษีอีกกว่า 3 ล้านคนยังไม่ยื่นแบบ
กรมสรรพากร เผย ประชาชนยื่นแบบภาษีแล้ว 6.8 ล้านคน จากฐาน 10 ล้านคน ยังมีเวลาถึงวันที่ 9 เมษายนนี้
27 มี.ค. 2556

กรมสรรพากร เผย ประชาชนยื่นแบบภาษีแล้ว 6.8 ล้านคน จากฐาน 10 ล้านคน ยังมีเวลาถึงวันที่ 9 เมษายนนี้
นางจิตรมณี สุวรรณพูล ที่ปรึกษาด้านพัฒนาฐานภาษี ในฐานะโฆษกกรมสรรพากร เปิดเผยถึงความคืบหน้าในการยื่นแบบแสดงรายการภาษีเงินได้บุคคลธรรมดา ทั้ง ภ.ง.ด. 90 และ ภ.ง.ด. 91 ว่า ขณะนี้มีประชาชนทยอยยื่นแบบแสดงรายการภาษีแล้ว ทั้งสิ้น 6.8 ล้านราย จากฐานผู้เสียภาษี ประมาณ 10 ล้านราย คิดเป็นวงเงินที่จ่ายภาษีเพิ่มกว่า  6,600 ล้านบาท 
ทั้งนี้ ในยอดผู้ยื่นเสียภาษีกว่า 6.8 ล้านราย แยกเป็นการยื่นแบบผ่านระบบอินเตอร์เน็ตกว่า 4.9 ล้านราย เพิ่มขึ้น 7.5% จากปีที่แล้ว สำหรับเวลาที่เหลือก่อนปิดรับยื่นเสียภาษีทางอินเตอร์เน็ทที่ขยายเวลาไปจนถึงวันที่ 9 เม.ย. หรือ ประมาณอีก 10 วัน คาดว่าจะมีผู้ยื่นเสียภาษีผ่านอินเทอร์เน็ตอีกกว่า 2 ล้านราย  ซึ่งเชื่อว่าระบบของกรมสรรพากรมสามารถรองรับการยื่นเสียภาษีดังกล่าวได้
อย่างไรก็ตาม กรมสรรพากร จะมีการประเมินภาพรวมการเสียภาษี หลังจากสิ้นสุดเงื่อนเวลาการยื่นแบบผ่านอินเทอร์เน็ตในวันที่ 9 เมษายนนี้ ซึ่งปีนี้เป็นปีแรกที่อนุญาตให้สามีภรรยาสามารถแยกยื่นเสียภาษีได้ สามารถใช้สิทธิ์ลดหย่อนบุตรได้ทั้งสามีและภรรยา คาดว่า จะทำให้ยอดการเสียภาษีจึงเป็นอัตราที่ต่ำกว่า และกระทบต่อการจัดเก็บรายได้อย่างแน่นอน